## Vicepresidència convoca subvencions per import de 2,3 milions d’euros per a finançar projectes d’inclusió i desenrotllament comunitari

*** Les subvencions es destinen a fomentar la inclusió social de persones o unitats familiars en situació de vulnerabilitat
* Les entitats interessades han de presentar les sol·licituds des d’este dimarts, 30 de juliol, en la seu electrònica de la Generalitat**

La Vicepresidència i Conselleria de Servicis Socials, Igualtat i Vivenda ha convocat subvencions per import de 2.300.000 euros per a finançar projectes en matèria d’inclusió i desenrotllament comunitari durant 2024, segons una resolució publicada en el *Diari Oficial de la Generalitat Valenciana* (DOGV).

L’objecte de la convocatòria és subvencionar actuacions desenrotllades fins al 31 de desembre de 2024 per entitats privades sense ànim de lucre que fomenten la integració social de les persones o unitats familiars que es troben en situació de vulnerabilitat.

En concret, per a este exercici es finançaran actuacions dirigides a l’atenció de les necessitats bàsiques, d’atenció ambulatòria, diürna i nocturna, servicis d’acollida i d’higiene personal per a les persones en situació de vulnerabilitat o risc d’exclusió social.

Així mateix, es finançaran projectes de desenrotllament comunitari que fomenten la participació social i cultural de col·lectius vulnerables en estructures dinàmiques normalitzades, amb la finalitat de reforçar el sentiment de pertinença i els vincles amb el territori, així com la promoció dels bons tractes i prevenció de la soledat no desitjada.

D’igual manera, es podran beneficiar els projectes que fomenten l’entorn afectiu i la intervenció social i comunitària de col·lectius vulnerables, a fi de previndre problemes socials i psicosanitaris.

Les entitats interessades han de presentar les sol·licituds des d’este dimarts, 30 de juliol, i durant els pròxims quinze dies hàbils des de la publicació de la convocatòria en el DOGV.

Les sol·licituds han de fer-se via telemàtica en la [seu electrònic](https://breu.gva.es/b/7oqcGSL9gR)a de la Generalitat o en l’enllaç següent: [punxeu ací](https://breu.gva.es/b/gZDbqNOiGH).

La documentació concreta que s’ha de presentar, els criteris de valoració de les sol·licituds i altres requisits i aspectes per a accedir a esta convocatòria es poden consultar en el [DOGV](https://dogv.gva.es/datos/2024/07/29/pdf/2024_7775_es.pdf).

Fecha: 29/07/2024